Morten Helveg Petersen (RV), 2009-02-03:
Jeg vil gerne starte med at sige tak til Dansk Folkeparti for at have rejst den her forespørgsel.
Det er en vigtig sektor, det er en vigtig branche, vi har med at gøre, og som vi diskuterer her i dag, for når der er op mod 100.000 ansatte i sektoren, siger det jo selvfølgelig noget om, hvor omfangsrig den er, og hvor vigtig den er for den generelle økonomi.
Vi taler i alle mulige andre sammenhænge positivt - af gode grunde - om eksportsektoren og vores dygtige eksportvirksomheder, men jeg vil sige, at det da er utrolig vigtigt at være opmærksom på turistsektoren, i og med at vi altså her har en sektor, der hiver valuta ind til landet.
Så det er da bestemt en sektor, vi bør omtale i mindst lige så rosende vendinger, som vi omtaler eksportsektoren i generelt.
Det er klart, at turistsektoren jo er ekstremt konkurrenceudsat, for i takt med at det har været billigere at rejse, også at rejse længere, gennem de sidste mange år, jamen så er det selvfølgelig en udfordring for sektoren at bevare sin position og fastholde sin konkurrencekraft.
Det er derfor også vigtigt med de strategier, der udarbejdes og findes på området, og jo mere der kan gøres for at samordne, for at koordinere, jamen desto bedre, hvis det står til Det Radikale Venstre.
Så vi er selvfølgelig også med på at kigge nærmere på, om der kan gøres yderligere for at koordinere noget bedre, alt sammen med henblik på at øge dansk turismes konkurrencekraft.
Så vil jeg bruge et par ord på en del af de rammebetingelser, som ikke har været diskuteret så grundigt indtil videre, og det er hele diskussionen om visumregler.
Jeg står her med en rapport, der er lavet af Copenhagen Economics tilbage i juli 2008 på vegne af Turisterhvervets Samarbejdsforum, og som ganske klart dokumenterer, hvordan de nugældende visumregler hindrer markedsadgang, og det er jo et paradoks.
Danmark er en lille, åben økonomi, vi lever jo i øvrigt af at handle med omverdenen, af at investere på kryds og tværs af landegrænser og af at handle på tværs af landegrænser, og her har vi så at gøre med en sektor, som lider under de restriktive regler, vi har, hvad angår udstedelse af visa i øvrigt.
Så kan vi have en lang diskussion om, hvor stort det her tab er - og jeg skal ikke stå her og kloge mig på, præcis hvor mange millioner kroner, hundrede millioner kroner, eller hvad det måtte være, Danmark taber årligt som følge af de her visumregler - men som den her rapport i hvert fald illustrerer meget klokkeklart, så er der omkostninger, så er der tab forbundet med det, og lad mig citere fra side 34: »Turisterhvervet påvirkes negativt af visumreglerne.
Det drejer sig om turister fra en særlig gruppe af lande nemlig Rusland, Ukraine, Kina og Indien.
Det er netop lande, der udgør nogle af de fremtidige vækstmarkeder for turismen.«
Og det er da altså, undskyld mig, ret tosset på den måde at smide penge ud ad vinduet, når vi ellers kunne tiltrække endnu flere turister fra de her lande til gavn for sektoren og til gavn for Danmark som helhed.
Og det er altså ikke nogen særlig klog erhvervspolitik eller turismepolitik.
Jeg skal for god ordens skyld og til sidst sige, at vi selvfølgelig er med på det forslag til vedtagelse, som hr. Orla Hav fremsatte tidligere.